《万年欢 赠宋子犹先生七十次朱致一原韵》
清代·陈维崧

碧海青天，叹横江下濑，楼橹非昨。贝阙龙堂，弹指绡宫乾却。

枪卧绿沈休拓。任半世、凤飘鸾泊。閒排纂、世史长编，朱黄细界疆索。

菰芦景略谁知，向窗前讽呗，肆上丸药。老兴淋漓，一笑人间轻薄。

身亦北山猿鹤。只一语、临风相托。嘱渭水、好把纶竿，藏舟且付春壑。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。